ХьэгъуэлIыгъуэмрэ дахагъэмрэ траухуэ
ЗэрытщIэщи, Кавказым исхэр унагъуэ ухуэн, хьэгъуэлIыгъуэ егъэкIуэкIын Iуэхухэм егупсысауэ бгъэдохьэ. Кавказ Ищхъэрэм и дэтхэнэ щIыналъэми хуэдэу, Къэбэрдей-Балъкъэрым щыпсэухэм унагъуэм ехьэлIа махуэшхуэхэр зэрагъэлъапIэр къалъытэри, «Fashion Nalchik» рекламэ агентствэмрэ «Fashion Club Жених&Невеста КБР» журналымрэ къызэрагъэпэщащ дахагъэмкIэ «Свадьба&Выпускной бал-2016» етIуанэ щIыналъэ зэхуаку гъэлъэгъуэныгъэр. Ар щекIуэкIащ Налшык къалэм дэт къэрал киноконцерт гъэлъэгъуапIэм.
Зэхыхьэм хэтащ Кавказ Ищхъэрэм и IуэхущIапIэ 50-м щIигъу. Абы къеблэгъащ хьэщIэу цIыху 300. Хабзэ зэрыхъуауэ, выставкэр къызэIуихащ Нэчыхьхэр щатх унэу Налшык дэтым и унафэщI Шэру Валентинэ.
Утыкум щагъэлъэгъуащ хьэгъуэ-
лIыгъуэм ехьэлIауэ ящIэ Iуэхутхьэбзэхэр. КъекIуэлIахэр ирагъэплъащ IуэхущIапIэхэмрэ унэхэмрэ зэрагъэдахэ хьэпшыпхэм, удз гъэгъахэм, апхуэдэуи сурэтхэмрэ видеохэмрэ тезыххэм, махуэшхуэхэр къызэзыгъэпэщ агентствэхэм я лэжьыгъэм хагъэгъуэзащ. ХьэгъуэлIыгъуэ Iэнэхэр къы-
зэрызэрагъэпэщ щIыкIэхэр, абы-
хэм тралъхьэ IэфIыкIэхэр зыхуэдэр, хьэгъуэлIыгъуэхэр щрагъэкIуэкI ресторанхэм я шхыныгъуэ лIэужьыгъуэхэр зыхуэдэри яфIэгъэщIэгъуэн хъуащ псоми.
Къызэхуэсахэм щIэщыгъуэ ящыхъуащ дизайнер, дэрбзэр цIэрыIуэхэм я Iэдакъэ къыщIэкIа, хьэгъуэлIыгъуэхэм деж щатIагъэ лъэпкъ, европэ фэилъхьэгъуэхэр. Бзылъхугъэхэм зэрызагъэдахэ дыщэхэкI, дыжьынхэкI хьэпшыпхэр, тажхэр куэду утыку кърахьащ.
КъищынэмыщIауэ, гъэлъэгъуэныгъэм хыхьэу къызэрагъэпэщащ дахагъэмрэ узыншагъэмрэ я плIанэпэ. Эстетикэ медицинэмкIэ клиникэм, спа-салонхэм, косметологие центрхэм Iэпкълъэпкъым, напэм, щхьэцым уазэрыкIэлъыплъ иужьрей технологиехэмрэ хьэпшыпхэмрэ къызэхуэсахэр хагъэгъуэзащ.
«Свадьба&Выпускной бал-2016» выставкэм хыхьэу, Къэрал киноконцерт гъэлъэгъуапIэм и утыкум япэу щекIуэкIащ «Битва Салонов» Iуэхур. Ар къызэригъэпэщащ ДахагъэмкIэ «Vivid Conversion» академием и унафэщI Бондарь — ЛIыхъугу Анастасие. ДахагъэмкIэ унэхэм я лэжьакIуэхэм къызэхуэсахэм ялъагъуу пщащэхэр хьэгъуэлIыгъуэм хуагъэхьэзырырт: я напэхэм сэхусэплъхэр халъхьэрт, я щхьэцхэмрэ я Iэбжьанэхэмрэ ягъэдахэрт.
Нэгъаби хуэдэу, нысащIэхэм я парад ирагъэкIуэкIащ. Зэпеуэм хэт пщащэхэр утыку къызэрихьамрэ абыхэм я теплъэмрэ уакIэлъыплъы-ну гъэщIэгъуэнт. Хъыджэбзхэм ягъэлъэгъуа бостейхэр, сэхусэплъ зэхэлъхьэкIэр махуэ къызэрыгуэкIым къезэгъыркъым, абыхэм дызрагъэплъар я зэфIэкIыр здынэсырщ. Пщащэ IэпщIэлъапщIэхэм дахагъэр щытепщэ я лэжьыгъэхэр щIэщыгъуэт, сыту жыпIэмэ, зэкIужу сэхусэплъ зыхэлъхьэнри гъуазджэм и зы унэтIыныгъэхэм ящыщщ икIи ар дэтхэнэ зыми фIыуэ къемыхъулIэ Iуэхугъуэщ. Мы зэпеуэм и къэпщытакIуэ нэхъыщхьэ хъуащ «Золотой тренер мира» кубокыр зыхуагъэфэща, парикмахерхэм я дунейпсо зэгухьэныгъэм эстетикэмкIэ и секцэм и унафэщI Березинэ Нанэ.
«Fashion Club Жених&Невес-та КБР» журналым иригъэкIуэкIа «ХьэгъуэлIыгъуэм щытраха сурэт нэхъыфI» зэпеуэм пашэ щыхъуа Батырхэ Астемыррэ Iэсиятрэ зэхыхьэм щыхуагъэфэщащ «Илъэсым и щауэмрэ нысащIэмрэ» щIыхьыцIэр. Апхуэдэу ягъэнэIуащ «ХьэгъуэлIыгъуэм щытраха видео нэхъыфI» зэпеуэм Блэныхьхэ Амырхъанрэ Алёнэрэ зэрыщытекIуар.
къызэхуэсахэм я нэгу зрагъэужьащ Кавказ Ищхъэрэм и артист цIэрыIуэхэм. Выставкэм насыпырыхь джэгу къыщызэрагъэпэщащ. Абы щытекIуахэм саугъэтхэр иратыжащ.
ТЕКIУЖЬ Заретэ.
